KOMMISSIONENS FORORDNING (EF) Nr. 427/98 af 23. februar 1998 om ændring af forordning (EØF) nr. 210/69 om medlemsstaternes og Kommissionens gensidige meddelelser inden for sektoren mælk og mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved Kommissionens forordning (EF) nr. 1587/96 (2), særlig artikel 28, og
ud fra følgende betragtninger:
I Kommissionens forordning (EØF) nr. 210/69 (3), senest ændret ved forordning (EF) nr. 2283/97 (4), er det fastsat, hvilke oplysninger om forvaltningen af markedet for mælk og mejeriprodukter der regelmæssigt skal meddeles Kommissionen; som følge af forpligtelserne i henhold til den landbrugsaftale, der blev indgået som led i de multilaterale handelsforhandlinger i Uruguay-rundens regi, har medlemsstaterne skullet fremsende yderligere eller mere detaljerede oplysninger om udførslen; erfaringerne viser, at visse bestemmelser på dette område er blevet fortolket forskelligt af medlemsstaterne; de bør derfor præciseres; oplysningerne om ændring af destination kan begrænses til de tilfælde, hvor der gælder forskellige restitutioner for den forudfastsatte destination og den faktiske destination; bestemmelserne bør derfor tilpasses;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
I artikel 6, nr. 3), i forordning (EØF) nr. 210/69 foretages følgende ændringer:
1) Litra a) affattes således:
»a) de mængder, fordelt på KN-kode og på destinationskode, for hvilke udførselsformaliteterne er foretaget, idet der skelnes mellem:
i) mængder med restitution
ii) mængder uden restitution«.
2) Litra c) affattes således:
»c) de mængder, fordelt på kode i nomenklaturen over eksportrestitutioner for mejeriprodukter, for hvilke bestemmelserne i artikel 20, stk. 3, i Kommissionens forordning (EØF) nr. 3665/87 (***) blev anvendt, såfremt den anvendte restitutionssats er forskellig fra den på licensen angivne sats, samt de forskelle, der er mellem restitutionen for den destination, der er angivet i licensen, og den rent faktisk anvendte restitution«.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Artikel 1, nr. 2), anvendes dog fra den 1. juli 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. februar 1998.